次韵和楊伯子主簿見贈
作者：陸游
朝代：宋

paragraphs: 齋戒叩頭牋天公，幸矣使我爲枯蓬。
枯蓬於世百無用，始得曠快乘秋風。
此生安往失貧賤，白髮蕭蕭對黄卷。
今人雖鄰有不覿，古人却向書中見。
猨啼月落青山空，舊隠夢寂思東蒙。
不願峨冠赤墀下，且可短劍紅塵中。
終年無人問良苦，眼望青天惟自許。
可憐對酒不敢豪，它日空澆墳上土。
文章最忌百家衣，火龍黼黻世不知。
誰能養氣塞天地，吐出自足成虹蜺。
渡江諸賢骨已朽，老夫亦将正邱首。
杜郎苦瘦帽擫耳，程子久貧衣露肘。
君復作意尋齊盟，豈知衰懦畏後生。
大篇一讀我起立，喜君得法從家庭。
鯤鵬自有天池著，誰謂太狂須束縳。
大機大用君已傳，那遣老夫安注脚。